Babelscape/SREDFM huggingface dataset:
Οριουέλα

Η Οριουέλα ή Οριόλα (στα ισπανικά "Orihuela", στα καταλανικά "Oriola", ισπανική : [oriˈwela]) είναι πόλη και δήμος που βρίσκεται στην επαρχία του Αλικάντε στην Ισπανία. Η πόλη βρίσκεται στα ανατολικά της χώρας και ο πληθυσμός της είναι 32.472 κάτοικοι. Ο ποταμός Σεγούρα διασχίζει την πόλη. Η πόλη εποικίστηκε από τους Ρωμαίους οι οποίοι την ονόμασαν Ορκέλις και στη συνέχεια Αουραριόλα.
Embryo

Οι Embryo ήταν συγκρότημα της Κράουτροκ. Ιδρύθηκαν την δεκαετία του 1970 στην Γερμανία.
Nektar

Οι Nektar ήταν αγγλικό rock συγκρότημα, με έδρα το Αμβούργο της Γερμανίας. Ιδρύθηκε το 1969, από τους Ρόγιε Άλμπιρτον, Taff, Μο, Ρον Χάουντεν και Μικ Μπρόκετ και Κιθ Γουόλτερς, που ήταν υπεύθυνοι για τον φωτισμό και τα ειδικά εφέ. Κατά τη διάρκεια της παρουσίας του, άλλαξε πολλές line-ups, κυκλοφορώντας, συνολικά, 13 studio άλμπουμ, με τελευταίο το 2013, ονόματι "Time Machine".
Τόνι Κέρτις

Ο Τόνι Κέρτις ("Tony Curtis", 3 Ιουνίου 1925 – 29 Σεπτεμβρίου 2010) ήταν Αμερικανός ηθοποιός, που ενσάρκωσε τόσο κωμικούς όσο και δραματικούς ρόλους σε περισσότερες από 100 ταινίες στις οποίες είτε είχε πρωταγωνιστικό ρόλο ή συμμετείχε. Ήταν υποψήφιος για Όσκαρ για την ερμηνεία του στην ταινία "Όταν σπάσαμε τις αλυσίδες", "(The Defiant Ones, 1958)", στην τελετή των βραβείων το 1959.

Πέθανε στο σπίτι του στο Λας Βέγκας στις 29 Σεπτεμβρίου του 2010 από καρδιακή ανακοπή.
Kraan

Οι Kraan ήταν γερμανικό συγκγρότημα ροκ που ιδρύθηκε στο Βισμπάντεν το 1970.
Χρονική λογική διαστημάτων

Η Χρονική λογική διαστημάτων (Interval temporal logic) ή λογική διαστημάτων (interval logic) είναι μια χρονική λογική για την αναπαράσταση προτασιακών και πρωτοβάθμιων λογικών συλλογισμών σχετικών με περιόδους του χρόνου, που μπορεί να χειριστεί ακολουθιακή και παράλληλη σύνθεση. Αντί να χειρίζονται άπειρες ακολουθίες καταστάσεων, οι χρονικές λογικές διαστημάτων χειρίζονται πεπερασμένες ακολουθίες.

Οι χρονικές λογικές διαστημάτων βρήκαν εφαρμογές στην επιστήμη των υπολογιστών, την τεχνητή νοημοσύνη και τη γλωσσολογία. Οι πρωτοβάθμιες χρονικές λογικές διαστημάτων αναπτύχθηκαν αρχικά τη δεκαετία του 1980 για την προδιαγραφή και την επαλήθευση πρωτοκόλλων υλοποιημένων σε υλικό. Η Χρονική λογική διαστημάτων (Interval Temporal Logic ή ITL) είναι μια ειδική μορφή "χρονικής λογικής", που δημιουργήθηκε αρχικά από τον Μπεν Μοσκόβσκι για τη διατριβή του στο Πανεπιστήμιο του Στάνφορντ. Είναι χρήσιμη για την τυπική περιγραφή υλικού και λογισμικού για συστήματα βασισμένα σε υπολογιστές. Υπάρχουν εργαλεία που υποβοηθούν αυτήν τη διαδικασία. Το "Tempura" παρέχει ένα εκτελέσιμο πλαίσιο για ITL. Σημαντικό θέμα κατά το σχεδιασμό της ITL αποτέλεσε η δυνατότητα σύνθεσης (compositionality).

Γνωστές παραλλαγές της χρονικής λογικής διαστημάτων είναι η γραφική λογική διαστημάτων (graphical interval logic), η λογική διαστημάτων με σημεία (signed interval logic) και η μελλοντική λογική διαστημάτων (future interval logic).
Eloy

Οι Eloy είναι γερμανικό progressive rock συγκρότημα, το οποίο δημιουργήθηκε το 1969 στο Ανόβερο και θεωρείται ένας από τους κύριους εκπροσώπους της πατρίδας του για το συγκεκριμένο μουσικό είδος. Η μουσική τους παρουσίαζε στοιχεία space rock στα πρώτα τους άλμπουμ, με ιδιαίτερη έμφαση στα πλήκτρα και το συνθεσάιζερ, ενώ ο ήχος τους ήταν ιδιαίτερα επηρεασμένος από συγκροτήματα όπως οι Pink Floyd, King Crimson, Yes και Moody Blues. Στην συνέχεια της καριέρας τους υιοθέτησαν ένα ύφος ατμοσφαιρικού, συμφωνικού progressive rock.
Μιλτιάδης Γουλιμής

Ο Μιλτιάδης Γουλιμής (1844 - 1901) ήταν Έλληνας πολιτικός.
Τζον Φορντ

Ο Τζον Φορντ ("John Ford", 1 Φεβρουαρίου 1894 - 31 Αυγούστου 1973) ήταν Αμερικανός σκηνοθέτης, ιρλανδικής καταγωγής, κάτοχος τεσσάρων βραβείων Όσκαρ Σκηνοθεσίας. Η καριέρα του που διήρκεσε πενήντα χρόνια είναι πλούσια σε ταινίες από όλα τα είδη. Γύρισε πάνω από 140 ταινίες ξεκινώντας την περίοδο του βωβού κινηματογράφου και περνώντας στον ομιλούντα αργότερα. Δυστυχώς οι περισσότερες από τις βωβές ταινίες που γύρισε από το 1917 μέχρι και το 1927 θεωρούνται χαμένες. Είναι γνωστός μέχρι και σήμερα τόσο για τα γουέστερν Η ταχυδρομική άμαξα "(Stagecoach)", Η Αιχμάλωτος της Ερήμου "(The Searchers, 1956)" και Ο άνθρωπος που σκότωσε τον Λίμπερτι Βάλανς "(The Man Who Shot Liberty Valance)", όσο και για τις κινηματογραφικές μεταφορές θρυλικών μυθιστορημάτων του περασμένου αιώνα. Οι ταινίες: Τα Σταφύλια της Οργής "(The Grapes Of Wrath)" και Η κοιλάδα της κατάρας "(How Green Was My Valley)", βασίστηκαν στα ομώνυμα έργα των Στάινμπεκ και Λιούελιν αντίστοιχα. Τα τέσσερα όσκαρ που κέρδισε για τη σκηνοθεσία, αποτελούν μέχρι και σήμερα αξεπέραστο ρεκόρ. Θεωρείται ένας από τους πιο σημαίνοντες σκηνοθέτες της γενιάς του., με επιρροή σε πολλούς μεταγενέστερούς του. Ο Φορντ, ήταν απ' τους πρώτους που χρησιμοποίησε πραγματικές τοποθεσίες για τα εξωτερικά γυρίσματα, αντί των τεχνητών σκηνικών του εσωτερικού των χολιγουντιανών στούντιο. Φημίζεται επίσης για τις μακρινές του λήψεις οι οποίες απεικονίζουν στο κέντρο τον ηθοποιό με φόντo άγρια και ρυτιδιασμένα φυσικά τοπία. Αγαπημένος του ηθοποιός ήταν ο Τζον Γουέιν, ο οποίος πρωταγωνίστησε σε περισσότερες από 20 ταινίες του. Αποτελεί την πρώτη προσωπικότητα του κινηματογράφου που βραβεύτηκε με βραβείο για την προσφορά του στην 7η τέχνη από το Αμερικανικό Ινστιτούτο Κινηματογράφου στην πρώτη τελετή του 1974.
Γιώργος Χειμωνάς

Ο Γιώργος Χειμωνάς (1938 – 27 Φεβρουαρίου 2000) ήταν Έλληνας πεζογράφος, που εμφανίστηκε στον χώρο της λογοτεχνίας τη δεκαετία του 1960. Ήταν σύζυγος της Λούλας Αναγνωστάκη.
Barilla Group

Η Barilla είναι μια μεγάλη ιταλική και ευρωπαϊκή εταιρία τροφίμων που ιδρύθηκε το 1877 στην Πάρμα της Ιταλίας από τον Pietro Barilla. Η επιχείρηση είναι ιδιωτική και παραμένει στη κυριότητα της τέταρτης γενιάς της οικογένειας Μπαρίλα και ειδικότερα των τριών αδελφών Γκουίντο Μπαρίλα (πρόεδρος) και Λούκα και Πάολο Μπαρίλα (αντιπρόεδροι).

Η εταιρία ελέγχει 20 εμπορικά σήματα. Έχει 18.000 υπαλλήλους και έσοδα 4,2 δισεκατομμύρια Ευρώ (2007).

Η Barilla παρασκευάζει διάφορα είδη ζυμαρικών και είναι παγκοσμίως η πρώτη παρασκευάστρια ζυμαρικών με 40-45% της Ιταλικής αγοράς και 25% της αγοράς των Ηνωμένων Πολιτειών. Η Barilla παράγει 4.000 τόνους ζυμαρικών ετησίως σε 120 σχήματα και μεγέθη. Είναι επίσης ο μεγαλύτερος πωλητής προϊόντων ψωμιού στην Ιταλία. Μετά την εξαγορά της Σουηδικής εταιρίας Wasa, η Barilla είναι παγκοσμίως και ο μεγαλύτερος παρασκευαστής άζυμου ψωμιού Σκανδιναβικού τύπου (flatbread), με πωλήσεις 60.000 τόνων ετησίως. 

Η Barilla Group έχει πολλά εργοστάσια στην Ιταλία (με τα κυριότερα στις πόλεις Πάρμα και Φότζια), ένα στην Ελλάδα (κοντά στη Θήβα επί της Εθνικής Οδού Αθηνών-Λαμίας) και δύο εργοστάσια στις Ηνωμένες Πολιτείες (στη πόλη Ames της Αϊόβα και στο χωριό Έιβον της Νέας Υόρκης). Το εργοστάσιο όπου παρασκευάστηκε το προϊόν σημειώνεται με ένα κωδικό γράμμα στη συσκευασία ενώ τα προϊόντα που παράχθηκαν στην Ιταλία σημειώνονται εμφανώς ως προϊόν Ιταλίας

Ο Ιταλός οδηγός αυτοκινήτων αγώνων Άλεξ Τσανάρντι (Alex Zanardi) εδώ και χρόνια υποστηρίζεται από την εταιρία.
Κολομβοπερουβιανός Πόλεμος

Ο Κολομβοπερουβιανός Πόλεμος (1η Σεπτεμβρίου, 1932 - 24 Μαΐου, 1933) υπήρξε ένοπλη σύρραξη ανάμεσα στη Δημοκρατία της Κολομβίας και στη Δημοκρατία του Περού.
Άρης Κωνσταντινίδης

Ο Άρης Κωνσταντινίδης (Αθήνα, 1913 - Αθήνα, 1993) ήταν Έλληνας αρχιτέκτονας της μεταπολεμικής αρχιτεκτονικής.
Κωνσταντίνος Αλαβάνος

Ο Κωνσταντίνος Αλαβάνος (1872 - 1958) ήταν Έλληνας πολιτικός.

Γεννήθηκε στην Τήνο και ήταν γιος του Νικολαόυ Αλαβάνου. Αδέλφια του ήταν οι Αλέξανδρος Αλαβάνος, εκδότης εφημερίδας και πρόεδρος του Πανελλήνιου Ιερού Ιδρύματος Ευαγγελίστριας Τήνου και Ζαννάκης Αλαβάνος, δήμαρχος Τήνου. Εξελέγη βουλευτής Τήνου με το κόμμα των Φιλελευθέρων το 1915 και από τότε επανεκλεγόταν συνεχώς βουλευτής Τήνου (αργότερα Κυκλάδων) μέχρι το 1936, οπότε και η Βουλή καταργήθηκε από το Καθεστώς της 4ης Αυγούστου. Επίσης είχε διατελέσει αντιπρόεδρος της Βουλής των Ελλήνων.

Ήταν παντρεμένος και γιος του ήταν ο Νικόλαος Αλαβάνος. Εγγόνια του του είναι ο Αλέκος Αλαβάνος και ο Κωνσταντίνος Ν. Αλαβάνος.
Πάπας Κλήμης Θ΄

Ο Πάπας Κλήμης Θ΄ ("Papa Clemente IX", 28 Ιανουαρίου 1600 - 9 Δεκεμβρίου 1669), κατά κόσμον "Τζούλιο Ροσπιγκλιόζι" διετέλεσε Πάπας από το 1667 έως το 1669.
Αυστραλοπιθηκίνες

Ο όρος αυστραλοπιθηκίνες (australopithecines) αναφέρεται γενικά σε όλα τα είδη των γενών "Αυστραλοπίθηκος" (Australopithecus) και "Παράνθρωπος" (Paranthropus). Αυτά τα είδη έζησαν τα τελευταία 5 εκατομμύρια χρόνια, ήταν δίποδα, με οδοντικά όμοιους σχηματισμούς με αυτούς των ανθρώπων, αλλά ο εγκέφαλος τους ήταν κατά πολύ μικρότερος των σύγχρονων πιθήκων, και υστερούσε στα εγκεφαλικά χαρακτηριστικά του γένους Homo. 

Ταξινομικά υπάγονται στα Ανθρώπινα, υποφύλο του φύλου των Ανθρωπίνων. Εμφανίστηκαν κατά την Πλειόκαινο εποχή. 

Διαχωρίζονται σε δύο γένη:
* "Αυστραλοπίθηκος" (Australopithecus), που εμφανίστηκε 4 εκατομμύρια χρόνια πριν.
* "Παράνθρωπος" (Paranthropus), που εμφανίστηκε 2,7 εκατομμύρια χρόνια πριν.

Όταν χρησιμοποιείται μόνος, ο όρος αναφέρεται και στα δύο γένη ταυτοχρόνως. Ο "Αυστραλοπίθηκος" συχνά αποκαλείται ως «λεπτοφυής αυστραλοπιθηκίνος» (gracile (slender) australopithecines), ενώ ο "Παράνθρωπος" αποκαλείται και «Αυστραλοπίθηκος ο εύρωστος» (Australopithecus robustus).

Πιθανός πρόγονος των Αυστραλοπιθηκίνων είναι το γένος "Αρδιπίθηκος" (Ardipithecus), που έζησε 4,4 εκατομμύρια χρόνια πριν. Το γένος "Homo", εμφανίστηκε 2,4 εκατομμύρια χρόνια πριν με πρώτο μέλος τον "Homo habilis", ο οποίος φαίνεται να είναι άμεσος απόγονος των απογόνων των αυστραλοπιθηκίνων, κυρίως του "Kenyanthropus platyops", ο οποίος εξελίχτηκε από τους Αυστραλοπίθηκους 3,5 εκατομμύρια χρόνια πριν. Ο Homo sapiens sapiens (σύγχρονος άνθρωπος και μόνο επιζών μέλος του γένους Homo), κατάγεται από τον Homo habilis και κατά συνέπεια από τον Αυστραλοπίθηκο και τις Αυστραλοπιθηκίνες.
Φίλιπ Γκλας

Ο Φίλιπ Γκλας (γενν. Βαλτιμόρη, 31 Ιανουαρίου 1937) είναι Αμερικανός μουσικός και συνθέτης. Θεωρείται ένας από τους μεγαλύτερους και γνωστότερους συνθέτες του 20ού αιώνα, καθώς επίσης και ως ο ιδρυτής του κινήματος του μινιμαλισμού στη μουσική, με μεγάλη επίδραση στο χώρο του. Ο ίδιος θεωρεί τον εαυτό του κλασικιστή, πράγμα που αποδίδει στις κλασικές σπουδές του στη μουσική.
Κογιανισκάτσι

Το Κογιανισκάτσι, γνωστό και ως Κογιανισκάτσι: Ζωή χωρίς ισορροπία (αγγλικά: "Koyaanisqatsi: Life out of Balance"), είναι μια ταινία που γυρίστηκε από το 1975 μέχρι το 1982 και σκηνοθετήθηκε από τον Αμερικάνο σκηνοθέτη Γκόντφρεϊ Ρέτζιο . Ήταν το πρώτο μέρος της τριλογίας Κάτσι, και ακολουθήθηκε από τις ταινίες Πογουακάτσι και Νακοϊκάτσι. Η μουσική της ταινίας γράφτηκε από τον Φίλιπ Γκλας, και η εικονοληψία έγινε από τον Ρον Φρικ.

Η ταινία αποτελείται κυρίως από πλάνα πόλεων και φυσικών τοπίων στις Ηνωμένες Πολιτείες της Αμερικής. Δεν υπάρχει διάλογος, αφήγηση, και ηθοποιοί. Ο τόνος του κάθε μέρους της ταινίας καθορίζεται από το συνδυασμό των εικόνων και της μουσικής.

Η ταινία υπήρξε υποψήφια για τη Χρυσή Άρκτο στο Διεθνές Φεστιβάλ Κινηματογράφου του Βερολίνου το 1983, ενώ κέρδισε τα βραβεία κοινού στα Φεστιβαλ του Σάο Πάολο και της Βαρσοβίας. Η μουσική της, παράλληλα, βραβεύτηκε από τον Κύκλο Κριτικών του Λος Άντζελες.

Το DVD της ταινίας κυκλοφόρησε στις 17 Σεπτεμβρίου του 2002.
Ιγνάτιος Αλεξίου

O Ιγνάτιος Αλεξίου (Κάπη Λέσβου, 1957 - Αθήνα, 2010) ήταν ποιητής, κριτικός και πεζογράφος. Έγραψε ποίηση, κριτικές μελέτες, φιλοσοφικά δοκίμια και πεζά, και συνεργάστηκε με διάφορα λογοτεχνικά περιοδικά. Ήταν μέλος της Ένωσης Ελλήνων Λογοτεχνών.
Νικόλαος Αλαβάνος

Ο Νικόλαος Αλαβάνος (1913 – 14 Ιανουαρίου 1992) ήταν Έλληνας δικηγόρος και πολιτικός.
Παράνθρωπος

Παράνθρωπος ("Paranthropus"), ονομάζεται ένα γένος ανθρωπίνων που έχει αφανιστεί. Πρόκειται για δίποδα ανθρωποειδή που διαχωρίστηκαν από την εξέλιξη των λεπτοφυών αυστραλοπιθηκίνων ("Αυστραλοπίθηκος") και δημιούργησαν το γένος "Παράνθρωπος". Αποκαλούνται συχνά εύρωστοι αυστραλοπιθηκίνες ("robust australopithecine"), και μέχρι πρότινος πιστεύεται πως άνηκαν στο ίδιο γένος με τους άλλους αυστραλοπιθηκίνες, τους Αυστραλοπίθηκους. Η ταξινόμηση των εύρωστων αυστραλοπιθηκίνων ως ξεχωριστό γένος ("Παράνθρωπος"), ή όχι, έχει διχάσει την επιστημονική κοινότητα.
Pan-STARRS

Το Pan-STARRS (ακρώνυμο του Panoramic Survey Telescope And Rapid Response System) είναι ένα οργανωμένο σύνολο από τηλεσκόπια, φωτογραφικές μηχανές και εγκαταστάσεις πληροφορικής που έρευνα τον ουρανό σε συνεχή βάση, συμπεριλαμβάνοντας στις μετρήσεις του αστρομετρικά και φωτομετρικά στοιχεία για διαπιστωμένα αντικείμενα του Διαστήματος. Με τον εντοπισμό των πιθανών διαφορών από προηγούμενες παρατηρήσεις στις ίδιες περιοχές του ουρανού, προσπαθεί να ανακαλύψει νέους αστεροειδείς, κομήτες, αστέρια και άλλα ουράνια αντικείμενα. Πρωταρχική αποστολή του είναι να ανιχνεύσει γεωπλήσια αντικείμενα που απειλούν τον πλανήτη. Αναμένεται να δημιουργηθεί μια βάση δεδομένων με όλα τα αντικείμενα ορατά από τη Χαβάη (τα τρία τέταρτα του συνόλου του ουρανού) με φαινόμενο μέγεθος μέχρι 24.

Το πρώτο τηλεσκόπιο του Pan-SΤΑRRS, που ονομάζεται PS1, βρίσκεται στην κορυφή του Χαλεακάλα στο Μάουι της Χαβάης και ξεκίνησε την online λειτουργία του στις 6 Δεκεμβρίου του 2008, υπό την διεύθυνση του Πανεπιστημίου της Χαβάης. Από τις 13 Μαΐου του 2010 ξεκίνησε την συνεχόμενη λειτουργία του, ενώ η μελλοντική αποστολή PS1 Science Mission βρίσκεται σε εξέλιξη, με ενέργειες που χρηματοδοτούνται από το The PS1 Science Consortium (ή PS1SC), μια κοινοπραξία που συμπεριλαμβάνει την Max-Planck στη Γερμανία, το εθνικό κεντρικό Πανεπιστήμιο στην Ταϊβάν, τα πανεπιστήμια του Εδιμβούργου, Durham και το Queen's Belfast University στο Ηνωμένο Βασίλειο, και τα πανεπιστήμια Johns Hopkins και Harvard στις ΗΠΑ, καθώς και το δίκτυο Las Cumbres Observatory Global Telescope.

Το Pan-STARRS είναι μια συνεργασία μεταξύ του Ινστιτούτου Αστρονομίας του Πανεπιστημίου της Χαβάης, του MIT Lincoln Laboratory, του Maui High Performance Computing Center και της Science Applications International Corporation. Η κατασκευή των Τηλεσκοπίων χρηματοδοτείται από την Πολεμική Αεροπορία των Ηνωμένων Πολιτειών. Μετά την ολοκλήρωση του PS1, εστιάζονται στην κατασκευή του PS2 και στη συνέχεια την κατασκευή μιας πλήρης σειράς τεσσάρων τηλεσκοπίων, που συχνά ονομάζεται PS4, που υπολογίζεται πως θα έχει ένα συνολικό κόστος 100 εκατομμύρια δολάρια ΗΠΑ.

Στις ανακαλύψεις που πραγματοποιήθηκαν από αυτό συμπεριλαμβάνονται η σουπερνόβα "SN 2008id", το γεωπλήσιο αντικείμενο "2010 ST3", το πρώτο γεωπλήσιο αντικείμενο που ανακαλύφθηκε από το Pan-SΤΑRRS και που οι μετρήσεις έδειξαν ότι επρόκειτο να περάσει δίπλα από την Γη (σε απόσταση 4 εκατ. μιλίων) τον Οκτώβριο του 2010, ενώ υπάρχει μια πολύ μικρή πιθανότητα σύγκρουσης με την Γη το 2098 και ο αστεροειδής 2013 ND15, ο πρώτος γνωστός τρωικός αστεροειδής της Αφροδίτης.
Παναγιώτης Ζαΐμης

Ο Παναγιώτης Ζαΐμης (1863 - 1937) ήταν Έλληνας πολιτικός, γόνος της ιστορικής οικογένειας των Ζαΐμηδων.

Γεννήθηκε στην Αθήνα και ήταν γιος του Θρασύβουλου Ζαΐμη και της Ελένης Μουρούζη. Πολιτεύθηκε για πρώτη φορά το 1895 εκλεγόμενος βουλευτής Καλαβρύτων. Επανεξελέγη στις εκλογές του 1899, 1906, 1911 και 1915.

Στην κυβέρνηση Κυριακούλη Μαυρομιχάλη διετέλεσε υπουργός παιδείας και εκκλησιαστικών. Ήταν παντρεμένος με την Μαρία Εμπειρίκου και είχε αποκτήσει παιδιά.
Κομψάτος

Ο ποταμός Κομψάτος (ταυτίζεται με τον Κοσσινίτη ποταμό 
) είναι ποτάμι στην Θράκη. Έχει συνολικό μήκος 68 χιλιόμετρα και πηγάζει από την οροσειρά της Ροδόπης (περιοχή Διάσπαρτου) και καταλήγει στην λίμνη Βιστωνίδα. Η περιοχή του ποταμού είναι σημαντικός βιότοπος για ορνιθοπανίδα για 130 περίπου είδη πουλιών τα οποία έχουν παρατηρηθεί, ορισμένα από τα οποία είναι απειλούμενα με εξαφάνιση. Η λεκάνη απορροής του Κομψάτου είναι 567 τ.χ.

Επίσκεψη στην κοιλάδα του ποταμού Κομψάτου μπορεί να κάνει κάποιος ακολουθώντας τη πεζοπορική κυκλική διαδρομή Κοττάνη - Κούνδουρος - Τσαλαπετεινός - Καλότυχο - Λυκότοπος - Κοττάνη διάρκειας 10 ωρών (απόσταση 25 χλιομέτρων).
Λουδοβίκος ο Νεότερος

Ο Λουδοβίκος ο Νεότερος ή Λουδοβίκος Γ΄ (Γερμανική γλώσσα : "Ludwig III.", 830/835 - 20 Ιανουαρίου 882) από την Δυναστεία των Καρολιδών ήταν Βασιλιάς της Σαξονίας (876 - 882), Βασιλιάς της Βαυαρίας, Βασιλιάς της Λοθαριγγίας και Δούκας της Σουαβίας (880 - 882). Ο Λουδοβίκος ήταν δεύτερος γιος του Λουδοβίκου Β΄ του Γερμανικού και της Χέμμα. Διαδέχθηκε τον πατέρα του στην Σαξονία (28 Αυγούστου 876) και τον μεγαλύτερο αδελφό του Καρλομάνο στην Βαυαρία. Πέθανε (882) και τον διαδέχθηκε σε όλες τις περιοχές που κυβερνούσε στην Ανατολική Φραγκία ο μικρότερος αδελφός του Κάρολος ο Παχύς που ήταν ήδη βασιλιάς στην Ιταλία και Αυτοκράτορας.
Αποκλίνον κατάστρωμα

360px|right|thumb|Παρουσίαση χρήσης του αποκλίνοντος καταστρώματος
Αποκλίνον κατάστρωμα, ή γωνιώδες κατάστρωμα, ονομάζεται το κατάστρωμα πτήσεων, (απο-προσνήωσης), των αεροπλανοφόρων του οποίου ο άξονας παρουσιάζει γωνία 8 – 10 μοιρών με τον διαμήκη άξονα του πλοίου. Πρόκειται για μία από τις σημαντικότερες βελτιώσεις διάταξης των καταστρωμάτων πτήσεων των αεροπλανοφόρων, η εφαρμογή του οποίου ξεκίνησε το 1953.

Συγκεκριμένα με την συνεχή εξέλιξη των αεροπλάνων των ναυτικών δυνάμεων και ειδικότερα με την έναρξη αντικατάστασης των ελικοφόρων, από αεριωθούμενα, οι ναυπηγοί αντιμετώπισαν το πρόβλημα της κατασκευής μεγαλύτερων σε μήκος , συνεπώς και πλατύτερων, αεροπλανοφόρων περισσότερο ταχυκίνητων γεγονός που σήμαινε μεγαλύτερο εκτόπισμα και βεβαίως πολύ μεγαλύτερο κόστος ναυπήγησης αλλά και δαπανών κίνησης.

Την εποχή εκείνη ο Άγγλος πλοίαρχος Φ. Κάμπελ (D.R.F. Cambell) της Βασιλικής Ναυτικής Αεροπορίας και ο επίσης Άγγλος Λ. Μπόντιγκτον (L. Boddington) του Αεροναυτικού Ιδρύματος του Φάρνμπορω έδωσαν μία ευφυέστατη λύση:

Λαμβάνοντας υπόψη την μέχρι τότε ακολουθούμενη διάταξη όπου το 1/3 του όλου καταστρώματος, (το προς την πρύμνη), χρησιμοποιούνταν για τις προσνηώσεις, το άλλο 1/3 του μήκους του, (το προς πλώρη), για τις απονηώσεις και το υπόλοιπο 1/3 (κεντρικό) ως χώρος ασφαλείας μεταξύ των δύο προηγουμένων, σκέφθηκαν αν ο τροχοδιάδρομος προσνήωσης έτεμνε υπό μικρή γωνία τον υφιστάμενο τροχοδιάδρομο θα ήταν δυνατόν να μειωθεί στο ελάχιστο ο μεσαίος χώρος ασφαλείας με αντίστοιχη αύξηση των διαστάσεων των άλλων μερών και αυτό χωρίς ν΄ απαιτηθεί ναυπήγηση σκαφών μεγαλυτέρων απαιτήσεων.

Η παραπάνω ιδέα υποβλήθηκε στο Βρετανικό Βασιλικό Ναυαρχείο και σε λίγο καιρό άρχισε η δοκιμαστική εφαρμογή στα αγγλικά αεροπλανοφόρα HMS Triumph και HMS Illustrious (87) χωρίς ιδιαίτερη μετασκευή αυτών. Η ιδέα αυτή γνωστοποιήθηκε τότε και στο Πολεμικό Ναυτικό των ΗΠΑ το οποίο, διαθέτοντας περισσότερα μέσα και πιστώσεις, ξεκίνησε την κατάλληλη μετασκευή του αεροπλανοφόρου "Αντιέταμ" (Antietam), οι δοκιμές του οποίου και ξεκίνησαν τον Ιανουάριο του 1953. Μέσα σε ελάχιστο χρόνο η ιδέα αυτή αποδείχθηκε επιτυχής και το αποκλίνον κατάστρωμα καθιερώθηκε ως αναγκαία ναυπηγική διάταξη των αεροπλανοφόρων.
Χέρμαν Γκραφ

Ο συνταγματάρχης Χέρμαν Γκραφ (γερμ.: "Hermann Graf", 24 Οκτωβρίου 1912 – 4 Νοεμβρίου 1988) ήταν Γερμανός ιπτάμενος άσος της Luftwaffe κατά τη διάρκεια του Β' ΠΠ. Υπηρέτησε και στα δύο Μέτωπα πετυχαίνοντας συνολικά 212 καταρρίψεις, ενώ υπήρξε ο πρώτος πιλότος στην ιστορία που σημείωσε 200 καταρρίψεις. Έλαβε το Σταυρό των Ιπποτών με Φύλλα Δρυός, Ξίφη και Διαμάντια.

Ο Γκραφ γεννήθηκε στις 24 Οκτωβρίου στο Ένγκεν και ήταν το νεώτερο μέλος της οικογένειάς του, με δύο μεγαλύτερους αδερφούς. Από νωρίς ασχολήθηκε τις πτήσεις, αρχικά με ανεμόπτερο. Το 1939 εντάχθηκε στο δυναμικό της Lufwaffe. Η επιχειρησιακή του δράση ξεκίνησε το 1940 στη Γαλλία, όπου πραγματοποίησε 21 εξόδους χωρίς να σημειώσει κάποια επιτυχία. Τον Οκτώβριο του 1940 μετακινήθηκε στην 9η Μοίρα της JG52. Η πρώτη του κατάρριψη πραγματοποιήθηκε στις 4 Αυγούστου του 1941 και αφορούσε ένα σοβιετικό Ι-16 στο Ανατολικό Μέτωπο. Μέχρι τις 24 Ιανουαρίου 1942 είχε σημειώσει 41 καταρρίψεις και κέρδισε τον Σταυρό των Ιπποτών του Σιδηρού Σταυρού. Στις 17 του επόμενου Μάη έλαβε τα Φύλλα Δρυός, όταν πέτυχε την 104η κατάρριψη. Δύο ημέρες αργότερα προσέθεσε και τα Ξίφη στο εν λόγω παράσημο. Το φθινόπωρο του 1942 ο Γκραφ έδρασε πάνω από το Στάλινγκραντ και σε διάστημα 30 ημερών κατέρριψε 62 σοβιετικά αεροσκάφη. Στις 16 Σεπτεμβρίου έγινε αποδέκτης των Διαμαντιών στο Σταυρό των Ιπποτών, μιας διάκρισης που έλαβαν μόνο 10 πιλότοι της Lufwaffe κατά τη διάρκεια του πολέμου. Στις 26 Σεπτεμβρίου σημείωσε τη 200η κατάρριψή του σε διάστημα μόλις 13 μηνών. Στη συνέχεια εστάλη στη Γαλλία ως διοικητής της μονάδας JG 50, ενώ την άνοιξη του 1944 επέστρεψε στο Ανατολικό Μέτωπο ως διοικητής της JG52, θέση που κράτησε ως το τέλος του πολέμου. Στις 8 Μαΐου 1945 παραδόθηκε στα προελαύνοντα αμερικανικά στρατεύματα, που με τη σειρά τους τον παρέδωσαν στους Σοβιετικούς μαζί με τα υπόλοιπα μέλη της μονάδας του.

Παρέμεινε αιχμάλωτος πολέμου επί τέσσερα χρόνια και απελευθερώθηκε τα Χριστούγεννα του 1949. Πολλοί απέδωσαν την σχετικά εύκολη απελευθέρωσή του στην προθυμοποίησή του να συνεργαστεί με τους Σοβιετικούς γεγονός που τον κράτησε μακριά από τους γερμανικούς συλλόγους βετεράνων. Στο υπόλοιπο της ζωής του εργάστηκε ως υπεύθυνος πωλήσεων σε μια εταιρεία ηλεκτρικών ειδών. Απεβίωσε στις 4 Νοεμβρίου 1988 έχοντας προσβληθεί από την ασθένεια του Πάρκινσον.
Κυβέρνηση Αλέξανδρου Ζαΐμη 1897

Η Κυβέρνηση Αλέξανδρου Ζαΐμη 1897 (Σεπτέμβριος 1897 - Απρίλιος 1899), ήταν η 62η κυβέρνηση του ελληνικού κράτους, από την ψήφιση του πρώτου Συντάγματος και μετά.
Η προηγούμενη κυβέρνηση Ράλλη, έφερε προς ψήφιση στην Βουλή, το οριστικό κείμενο της προκαταρκτικής συνθήκης ειρήνης μεταξύ Ελλάδας και Τουρκίας, συνθήκη που ρύθμιζε τις συνέπειες της ήττας της Ελλάδας στον πόλεμο του 1897, ζητώντας ταυτόχρονα και την ψήφο εμπιστοσύνης του Σώματος για την συνέχιση της διακύβερνησής της. Ωστόσο, η Βουλή καταψήφισε την κυβέρνηση (υπέρ ψήφισαν μόνο 31 βουλευτές), και ο Ράλλης παραιτήθηκε.
Ο βασιλιάς τότε, αναλαμβάνει την πρωτοβουλία να χρίσει πρωθυπουργό της επόμενης κυβέρνησης, αντί του αρχηγού της παράταξης, Θεόδωρου Δηλιγιάννη, τον πρόεδρο της Βουλής και εξέχων μέλος του «δηλιγιαννικού κόμμματος», τον Αλέξανδρο Ζαΐμη. Ωστόσο, ο Θεόδωρος Δηλιγιάννης στηρίζει την νέα κυβέρνηση, και θα συνεχίσει να την στηρίζει μέχρι το τέλος της θητείας της, τον Απρίλιο του 1899.

Η οριστική συνθήκη μεταξύ Ελλάδας και Τουρκίας υπογράφηκε στις 22 Νοεμβρίου 1897 από τους Νικόλαο Μαυροκορδάτο και Διονύσιο Στεφάνου, πληρεξούσιους της ελληνικής κυβέρνησης. Με την συνθήκη αυτή καθορίζεται στις 4.000.000 αγγλικές λίρες, το ύψος της πολεμικής αποζημιώσεως την οποία οφείλει να πληρώσει η Ελλάδα στην Τουρκία. 
Με δεδομένο ωστόσο ότι η Ελλάδα είχε ήδη χρεοκοπήσει τέσσερα χρόνια πριν (επί Τρικούπη), η κυβέρνηση Ζαΐμη έλαβε νέο δάνειο για να μπορέσει να πληρώσει τις πολεμικές αποζημιώσεις, να αποπληρώσει τα παλαιά χρέη που είχε σταματήσει να εξυπηρετεί καθώς και κεφάλαια για τις τρέχουσες ανάγκες της χώρας, και συμφώνησε με τους πιστωτές της σε Διεθνή Οικονομικό Έλεγχο με το νόμο ΒΦΙΘ/23-2-1898.
Μπέντζαμιν Ονουάτσι

Ο Μπέντζαμιν Ονουάτσι είναι Νιγηριανός επαγγελματίας ποδοσφαιριστής. Γεννήθηκε στις 9 Απριλίου 1984 στο Λάγος της Νιγηρίας. Έχει ύψος 1.71 και είναι 65 κιλά και μέχρι τον Μάιο του 2012 αγωνιζόταν με τη φανέλα του Παναιτωλικού, ενώ από το καλοκαίρι του 2013 ανήκει στον Ηρακλή.
Αποστολικό Βικαριάτο Θεσσαλονίκης

To Ρωμαιοκαθολικό Αποστολικό Βικαριάτο Θεσσαλονίκης (λατινικά: "Apostolicus Vicariatus Thessalonicensis") είναι ένα Αποστολικό Βικαριάτο του λατινικού τυπικού της Ρωμαιοκαθολικής Εκκλησίας στην Ελλάδα. Το Βικαριάτο ιδρύθηκε το 1926, περιλαμβάνοντας τους νομούς της Θεσσαλονίκης, Καβάλας, Ξάνθης, Βόλου, Λάρισας και Γιαννιτσών.

Το Βικαριάτο παραμένει κενό αφού ο μόνος του Επίσκοπος, Αλεσσάντρο Γκουιντάτι, διορίσθηκε Αρχιεπίσκοπος της Αρχιεπισκοπή Νάξου, Άνδρου, Τήνου και Μυκόνου το 1929.
Χρήστος Κορτζίδης

Ο Χρήστος Κορτζίδης (γενν. Ελληνικό, 1958) είναι τέως δήμαρχος του Δήμου Ελληνικού και τέως δήμαρχος του δήμου Ελληνικού-Αργυρούπολης, κομματικά ανεξάρτητος. Ο πατέρας του Κωνσταντίνος Κορτζίδης (πέθανε στις 8 Νοεμβρίου 2008) διατέλεσε κοινοτάρχης και μετέπειτα δήμαρχος του Ελληνικού για 22 χρόνια (από τις 27 Ιανουαρίου 1976 έως τις 31 Δεκεμβρίου 1998).

Το 1975 έγινε μέλος της ΚΝΕ και αργότερα του ΚΚΕ, ενώ διαγράφηκε το 2006. Το 2006 εκλέχθηκε δήμαρχος Ελληνικού με τη δημοτική παράταξη «Δημοτική Συνεργασία». Ως δήμαρχος έχει διεξαγάγει αγώνες για διάφορα θέματα που αφορούν τον δήμο Ελληνικού και την ευρύτερη περιοχή, αλλά η μορφή αγώνα για την οποία είναι πιο γνωστός είναι η απεργία πείνας, με την οποία έχουν ασχοληθεί και τα μέσα μαζικής ενημέρωσης. Έχει κάνει δύο απεργίες πείνας που ξεπερνούν τις τρεις εβδομάδες.
Νταντί ΦΚ

120px|μικρογραφία|Παλαιότερο λογότυπο του συλλόγου.
H Νταντί ΦΚ (αγγλικά: "Dundee F.C.") είναι ποδοσφαιρικός σύλλογος που εδρεύει στην πόλη της Νταντί. Ιδρύθηκε το 1893 και έδρα της είναι το Ντενς Παρκ όπου έχει χωρητικότητα 11.506 θέσεων. Έχει τεράστια αντιπαλότητα με τη Νταντί Γιουνάιτεντ και από την ίδρυση της μέχρι και σήμερα έχουν γράψει ιστορία για αυτό το γεγονός. Το 2004 υποβιβάστηκε στην Πρώτη Κατηγορία της Σκωτίας αλλά το 2009 κατάφερε να ανέβει στην Πρέμιερ Λιγκ. Υποβιβάστηκε ξανά και το 2012 επέστρεψε στην Πρέμιερ Λιγκ Σκωτίας. Η έδρα της Νταντί βρίσκεται ελάχιστα μέτρα μακριά από την έδρα της Νταντί Γιουνάιτεντ.
Διαγόρας ο Μήλιος

Ο Διαγόρας ο Μήλιος ήταν Έλληνας ποιητής και σοφιστής του 5ου αιώνα π.Χ. Στην αρχαιότητα αναφέρεται ως άθεος. Πέρα από αυτό το στοιχείο ωστόσο, υπάρχουν ελάχιστες πληροφορίες σχετικά με την ζωή και τα πιστεύω του. Κατέκρινε την ελληνική θρησκεία και ασκούσε κριτική στα ελευσίνια μυστήρια. Οι Αθηναίοι τον κατηγόρησαν για ασέβεια και αναγκάστηκε να εγκαταλείψει την πόλη. Πέθανε στην Κόρινθο.
Κορράδος της Λωρραίνης

Ο Κορράδος της Λωρραίνης ή Κορράδος ο Ερυθρός ("Conrad le Roux", 922 - 10 Αυγούστου 955) μέλος του Οίκου των Σαλίων και προπάτορας της δυναστείας ήταν δούκας της Λωρραίνης (944 - 953). Ο Κορράδος ο Ερυθρός ήταν γιος του Βέρνερ Ε΄ των Σαλίων κόμητος του Νεζώ, του Σπάιερ και του Βορμς τον οποίο διαδέχθηκε και της Χίχας κόρης του Μπούρχαρτ Β΄ της Σουαβίας και της συζύγου του Ρεγκελίντας της Ζυρίχης. Η καταγωγή του πατέρα του είναι άγνωστη, ήταν το πρώτο ιστορικό μέλος της δυναστείας γιος του Βέρνερ Δ΄ και μιας ανώνυμης αδελφής του Κορράδου Α΄ της Γερμανίας.
Τσέρνο-Πέτρης

Ο Τσέρνο-Πέτρης (μαύρος Πέτρης) ήταν οπλαρχηγός της Ελληνικής Επανάστασης του 1821 από την Καμπανία Ημαθίας.
Κυβέρνηση Γεωργίου Θεοτόκη 1899

Η Κυβέρνηση Γεωργίου Θεοτόκη 1899 (Απρίλιος 1899 - Νοέμβριος 1901), σχηματίστηκε, - μετά την νίκη του πρώην Τρικουπικού και νυν Νεωτεριστικού κόμματος στις εκλογές της 7ης Φεβρουαρίου 1899. Ο Γεώργιος Θεοτόκης, ο νέος αρχηγός του πρώην κόμματος του Τρικούπη, όταν η Βουλή άνοιξε για τις εργασίες της μετά τις εκλογές, συγκέντρωσε την ευρεία πλειοψηφία των 131 βουλευτών σε σύνολο 234, και έτσι σχημάτισε κυβέρνηση στις 2 Απριλίου του 1899.
Η κυβέρνηση παραιτήθηκε αν και εξακολουθούσε να έχει την κυβερνητική πλειοψηφία, κατά τις ταραχές των Ευαγγελιακών, επειδή ο λαός είχε στραφεί εναντίον της. Όπως χαρακτηριστικά γράφει ο Ηλίας Κυριακόπουλος :"«Δια πρώτην φοράν, καθ' όσον ημείς τουλάχιστον δυνάμεθα να γνωρίζωμεν, η πλειοψηφούσα εν τη Βουλή Κυβέρνησις, μετά υπέρ αυτής απολήξαν ζήτημα εμπιστοσύνης, ηναγκάσθη ν' αποσυρθή της Αρχής, υποκύπτουσα εις την κατ' αυτής στραφείσαν "κοινήν γνώμην".»"
Autechre

Οι Autechre (ΔΦΑ /ɔ ˈtɛk ɚ/, ελλ. "Ωτέκρ") είναι βρετανικό συγκρότημα ηλεκτρονικής μουσικής, που δημιουργήθηκε το 1987 και αποτελείται από τους Σων Μπουθ (Sean Booth) και Ρομπ Μπράουν (Rob Brown). Μία από τις πλέον διακεκριμένες παρουσίες στο χώρο της ηλεκτρονικής μουσικής, το ντουέτο έχει κυκλοφορήσει το μεγαλύτερο μέρος της δισκογραφικής του δουλειάς υπό την Warp Records, βρετανική δισκογραφική εταιρεία γνωστή για τις πρωτοποριακές κυκλοφορίες ηλεκτρονικής μουσικής από καλλιτέχνες όπως οι Aphex Twin, Boards of Canada, LFO, Squarepusher και άλλοι.
Τιμ Ρόμπινς

Ο Τιμ Ρόμπινς (πλήρες όνομα: Τίμοθι Φράνσις Ρόμπινς, "Timothy Francis "Tim" Robbins", 16 Οκτωβρίου 1958) είναι Αμερικανός ηθοποιός, σκηνοθέτης, σεναριογράφος και παραγωγός. Το 2003 κέρδισε το Όσκαρ δεύτερου ανδρικού ρόλου για την ερμηνεία του στην ταινία "Σκοτεινό Ποτάμι" "(Mystic River)".
Σύμβαση του Τόκιο

Η Σύμβαση του Τόκιο, (Tokyo Convention), είναι μια αεροπορική διεθνής συνθήκη που αφορά κυρίως μέτρα κατά της αεροπειρατείας. Συνομολογήθηκε και υπογράφηκε στο Τόκιο στις 14 Σεπτεμβρίου του 1963 και τέθηκε σε ισχύ στις 4 Δεκεμβρίου του 1969.

Μετά από διάσκεψη που συγκλήθηκε στο Τόκιο υπό την εποπτεία του Συμβουλίου του ΔΟΠΑ (ICAO) από τις 20 Αυγούστου μέχρι 14 Σεπτεμβρίου του 1963 και στην οποία έλαβαν μέρος πέντε διεθνείς οργανισμοί και 61 κράτη-μέλη, συζητήθηκαν διάφορα τρέχοντα θέματα ασφαλείας αεροπορικών μεταφορών που δεν προέβλεπαν προηγούμενες αεροπορικές συνθήκες – συμβάσεις. Έτσι με το τέλος της διάσκεψης εκείνης συνομολογήθηκε και υπογράφηκε η Σύμβαση του Τόκιο που φέρει τον τίτλο «Περί παραβάσεων και άλλων τινών πράξεων τελουμένων επί αεροσκαφών».

Η σύμβαση αυτή αν και ήταν προϊόν προηγουμένων σχεδίων (Γενεύης, Μόντρεαλ, Μονάχου, Ρώμης) υπήρξε ιδιαίτερα σπουδαία στην ασφάλεια των αερομεταφορών. Κατ΄ αρχήν έγινε ποινικοποίηση όλων εκείνων των πράξεων που στρέφονται με κάθε μέσο και τρόπο στην ασφάλεια των αερομεταφορών καθώς ακόμη και των προθέσεων διάπραξής των, ενώ παράλληλα δόθηκαν λύσεις σε πλείστα νομικά προβλήματα όσον αφορά επί της εθνικότητας του αεροσκάφους, του δράστη, και των αρμοδιοτήτων των χωρών στον εναέριο χώρο των οποίων εκδηλώθηκε αεροπορικό αδίκημα. Επίσης για πρώτη φορά με τη σύμβαση αυτή αναγνωρίστηκαν αστυνομικές εξουσίες αλλά και ασυλίες των πιλότων των αεροσκαφών στα οποία εκδηλώθηκαν έκνομες πράξεις.
Κυβέρνηση Αλέξανδρου Ζαΐμη 1901

Η Κυβέρνηση Αλέξανδρου Ζαΐμη 1901 (Νοέμβριος 1901 – Νοέμβριος 1902) σχηματίστηκε με βασιλική πρωτοβουλία, μετά την παραίτηση της προηγούμενης κυβέρνησης Θεοτόκη.
Ο βασιλιάς Γεώργιος, είχε - μετά την παραίτηση της κυβέρνησης - κατά το Σύνταγμα, δύο επιλογές: ή να οδηγήσει την χώρα σε εκλογές, ή να σχηματίσει κυβέρνηση από τα κόμματα της μειοψηφίας. Προτίμησε να ακολουθήσει την δεύτερη οδό, και κάλεσε (αντί του Θεόδωρου Δηλιγιάννη που ήταν αξιωματική αντιπολίτευση και είχε 48 έδρες), τον τρίτο σε ψήφους πολιτικό αρχηγό, τον Αλέξανδρο Ζαΐμη που τότε διέθετε 14 «πιστούς» βουλευτές.
Όταν η Βουλή, της οποίας οι εργασίες είχαν ανασταλεί - άρχισε και πάλι τις συνεδριάσεις, - η νέα κυβέρνηση (στις 25 Ιανουαρίου 1902) λαμβάνοντας την «ψήφο ανοχής» του κόμματος του Γεωργίου Θεοτόκη, συγκέντρωσε τελικά, την πλειοψηφία των απαραίτητων για να κυβερνήσει, εδρών. Μετά από ένα χρόνο στη διακυβέρνηση, ο Ζαΐμης πρότεινε και ο Γεώργιος δέχτηκε, την διενέργεια εκλογών. Αμέσως μετά τις εκλογές, και μόλις φάνηκε η ήττα του συνδυασμού, η κυβέρνηση παραιτήθηκε.
Χασάν Ταχσίν Πασάς

Ο Χασάν Ταχσίν Πασάς (1845-1918) ήταν Αλβανός ανώτερος στρατιωτικός αξιωματούχος της Οθωμανικής Αυτοκρατορίας.
Στάδιο Μονουμεντάλ

Το Στάδιο Μονουμεντάλ (ισπανικά: "Estadio Monumental Antonio Vespucio Liberti") είναι ένα στάδιο στο Μπουένος Άιρες στην Αργεντινή και είναι έδρα της Ρίβερ Πλέιτ και της Εθνικής Αργεντινής. Είναι το μεγαλύτερο στάδιο στην Αργεντινή, με χωρητικότητα 67.664 θεατών και διαθέτει πλήρη υποδομή για αγώνες στίβου.
Πολιτειακή Γερουσία της Ουάσινγκτον

Η Πολιτειακή Γερουσία της Ουάσινγκτον είναι η άνω βουλή του Πολιτειακού Νομοθετικού Σώματος της Ουάσινγκτον. Το σώμα αποτελείται από 49 γερουσιαστές, έκαστος αντιπροσωπεύων μια περιφέρεια με πληθυσμό περίπου 120.000. Η Πολιτειακή Γερουσία συνέρχεται στο Νομοθετικό Μέγαρο στην Ολύμπια.

Όπως στην κάτω Βουλή των Αντιπροσώπων, οι πολιτειακοί γερουσιαστές υπηρετούν χωρίς όρια θητείας, αν και οι γερουσιαστές υπηρετούν τετραετείς θητείες. Οι γερουσιαστές εκλέγονται από τις ίδιες νομοθετικές περιφέρειες με τα μέλη της Βουλής, με κάθε περιφέρεια να εκλέγει δύο αντιπροσώπους αλλά μόνο έναν γερουσιαστή.
Γιούλιους Στράιχερ

Ο Γιούλιους Στράιχερ ("Julius Streicher", 12 Φεβρουαρίου 1885 - 16 Οκτωβρίου 1946) ήταν σημαντικό στέλεχος των Ναζί και εκδότης μιας από τις μεγαλύτερες προπαγανδιστικές εφημερίδες του Γ' Ράιχ, με τον τίτλο "Der Stürmer". Υπηρξε, επίσης, εκδότης αντισημιτικών έργων, τα οποία αποτέλεσαν και αυτά όργανα προπαγάνδας. Για όλες αυτές τις δραστηριότητές του συνελήφθη μετά από τον Β' Παγκόσμιο Πόλεμο, δικάστηκε και καταδικάστηκε σε θάνατο για εγκλήματα κατά της ανθρωπότητας.
Μουσείο Ρουμιάντσεφ

Το Μουσείο Ρουμιάντσεφ (ρωσικά: Румянцевский музей) ήταν το πρώτο δημόσιο μουσείο της Μόσχας. Ήταν η εξέλιξη της προσωπικής συλλογής και βιβλιοθήκης του Κόμη Νικολάι Ρουμιάντσεφ (1754-1826), τελευταίου απογόνου της οικογένειας αυτής.
Γενική Συνέλευση του Ιλινόι

Η Γενική Συνέλευση του Ιλινόι είναι το πολιτειακό νομοθετικό σώμα της πολιτείας του Ιλινόι των ΗΠΑ και περιλαμβάνει την Βουλή των Αντιπροσώπων του Ιλινόι και την Γερουσία του Ιλινόι. Η Γενική Συνέλευση δημιουργήθηκε από το πρώτο πολιτειακό σύνταγμα που υιοθετήθηκε το 1818. Η Γερουσία έχει 59 μέλη ενώ η Βουλή έχει 118. Μια περιφέρεια της Γερουσίας δημιουργείται με τον συνδυασμό δύο περιφεειών της Βουλής. Η τρέχουσα Γενική Συνέλευση είναι η 97η του Ιλινόι.

Η Γενική Συνέλευση συνέρχεται στο Πολιτειακό Καπιτώλιο του Ιλινόι στο Σπρίγνκφιλντ.
Γενική Συνέλευση του Τενεσσί

Η Γενική Συνέλευση του Τενεσσί είναι το πολιτειακό νομοθετικό σώμα της πολιτείας του Τενεσσί των ΗΠΑ.
Μητροπολίτης Μαντινείας και Κυνουρίας Αλέξανδρος Παπαδόπουλος

Ο Μητροπολίτης Μαντινείας και Κυνουρίας Αλέξανδρος Παπαδόπουλος είναι από το 1995 Μητροπολίτης Μαντινείας και Κυνουρίας και πρώην Μητροπολίτης Ναυπάκτου και Αγίου Βλασίου. Εκλέχθηκε μητροπολίτης τον Μάιο του 1984, και το 1985 προχώρησε στην ίδρυση "Ιερατικής Επιμορφωτικής Σχολής" στην Ναύπακτο για την εκπαίδευση νέων κληρικών, ενώ κατά το ίδιο έτος άρχισε να εκδίδεται υπό την διεύθυνση του το εκκλησιαστικό περιοδικό «Εκκλησιαστική Ναυς». Το 1986 προχώρησε στην ίδρυση "Σχολής Βυζαντινής Μουσικής" στην Ναύπακτο, υπό την εποπτεία της μητρόπολης. Υπό των ημερών του επίσης στην Ναύπακτο οργανώθηκε "Διορθόδοξο Συνέδριο" με την συμμετοχή των Αυτοκέφαλων Εκκλησιών Αλεξανδρείας, Ρουμανίας, Ρωσίας, Βουλγαρίας, Σερβίας και Πράγας, και υπό την γενική εποπτεία του αρχιεπισκόπου Αθηνών και πάσης Ελλάδος Σεραφείμ. Τον Ιανουάριο του 1995 εκλέχθηκε μητροπολίτης Μαντινείας και Κυνουρίας.

Το 2016 κατατέθηκε μήνυση εναντίον του και κλήθηκε να απολογηθεί σε δικαστήριο, καθώς υπήρξε ιδιαίτερα επικριτικός εναντίον των ομοφυλοφίλων σε σχέση με ό,τι αφορούσε το σύμφωνο συμβίωσης ομοφυλοφίλων. 
Ωστόσο, η υπόθεση τέθηκε τελικά στο αρχείο, καθώς, σύμφωνα με το σκεπτικό της απόφασης, ο Μητροπολίτης δεν διέπραξε κάποιο αδίκημα, κατά την εν λόγω ομιλία του.

Έχει συγγράψει την "Ιστορία της Ιεράς Μητροπόλεως Μαντινείας και Κυνουρίας", έκδοση Εταιρείας Πελοποννησιακών Σπουδών, (αρ. 10, τ. Α΄ - Β΄,
Αθήναι 2000).
Νταβίντ Λουίζ

Ο Νταβίντ Λουίζ (22 Απριλίου 1987) είναι Βραζιλιάνος ποδοσφαιριστής που αγωνίζεται ως αμυντικός για την Άρσεναλ.
Υπέρ Αδυνάτου

Το Υπέρ Αδυνάτου είναι ρητορικός δικανικός λόγος του Λυσία που γράφτηκε μετά την πτώση των Τριάκοντα Τυράννων (403 π.Χ.) και εκφωνήθηκε στη Βουλή των Αθηναίων από έναν ανάπηρο πολίτη (αδύνατο) που αγωνίζεται μέσα στην αίθουσα του δικαστηρίου να υπερασπιστεί το δικαίωμά του για συνταξιοδότηση, δικαίωμα που το είχε καταγγείλει ένας συμπολίτης του γιατί το αμφισβητούσε και γιατί τον θεωρούσε ικανό προς εργασία «"και τέχνη γνωρίζει, την οποία εξασκεί με άνεση, και δεν συγκαταλέγεται στους ανάπηρους, αφού ανεβαίνει σε άλογα (ἐπ' ἀστράβης ὀχούμενον ἑώρα με: με έβλεπε να ιππεύω σαμαρωμένο άλογο), και συναναστρέφεται με πλούσιους που μπορούν να ξοδεύουν πολλά"» .
Νομοθετικό Σώμα της Αλάσκας

Το Νομοθετικό Σώμα της Αλάσκας είναι το πολιτειακό νομοθετικό σώμα της πολιτείας της Αλάσκας. Είναι διθάλαμος νομοθετικό σώμα, αποτελούμενο από την Πολιτειακή Βουλή των Αντιπροσώπων της Αλάσκας, με 40 μέλη, και την Γερουσία της Αλάσκας, με 20 μέλη. 

Με σύνολο 60 νομοθετών, το Νομοθετικό Σώμα της Αλάσκας είναι το μικρότερο διθάλαμο πολιτειακό νομοθετικό σώμα στις Ηνωμένες Πολιτείες και το δεύτερο μικρότερο από όλα τα πολιτειακά νομοθετικά σώματα (μόνο το 49μελές μονοθάλαμο Νομοθετικό Σώμα της Νεμπράσκα είναι μικρότερο). Δεν υπάρχουν όρια θητείας για οποιοδήποτε σώμα.

Το Νομοθετικό Σώμα, συνέρχεται στο μέγαρο του Πολιτειακού Καπιτωλίου στο Τζούνο.
Στάντιο Αρτέμιο Φράνκι

Το Στάντιο Αρτέμιο Φράνκι είναι γήπεδο στη Φλωρεντία της Ιταλίας και είναι έδρα της Φιορεντίνα.
Μαχαβάμσα

thumb|right|200px|«Η στέψη του Βασιλέως Βιτζάγια»
Η Μαχαβάμσα, ή Μαχαβά Μσα, ή Μαχαβανσάγια, που σημαίνει «Μεγάλο Χρονικό» είναι ένα σπουδαίο ιστορικό βουδιστικό ποίημα, γραμμένο στη γλώσσα Πάλι, που αναφέρεται στους πρώτους, Ινδούς στη καταγωγή, βασιλείς της Σρι Λάνκα.
Δημήτρης Πέλκας

Ο Δημήτρης Πέλκας (Γιαννιτσά, 26 Οκτωβρίου 1993), είναι Έλληνας ποδοσφαιριστής που αγωνίζεται ως μέσος στην Φενερμπαχτσέ.
Μιναρές Κουτμπ

Ο Μιναρές Κουτμπ γνωστός και ως Μινάρ Κουτμπ (Ουρντού: قطب مینار) είναι ένας μιναρές ύψους 72,5 μέτρων ο οποίος βρίσκεται στο Δελχί στην Ινδία. Ο μιναρές στην βάση έχει διάμετρο 14,32 μέτρα και στην κορυφή 2,75 μέτρα και μαζί με τα μνημεία που τον περιτριγυρίζουν βρίσκεται στον κατάλογο παγκόσμιας κληρονομιάς της UNESCO. Ο μιναρές ανοικοδομήθηκε το 1311 και έχει χαρακτηριστεί ως "αριστούργημα" Ινδοϊσλαμικής αρχιτεκτονικής.
Ντέρμπι της Σεβίλλης

Το Ντέρμπι της Σεβίλλης ("Derbi sevillano") είναι το όνομα του τοπικού ντέρμπι μεταξύ των δύο ποδοσφαιρικών ομάδων της πόλης της Σεβίλλης, στην Ισπανία, της Ρεάλ Μπέτις και της Σεβίλλη ΦΚ.

Η Σεβίλλη ΦΚ ιδρύθηκε το 1905. Ακολουθήθηκε δύο χρόνια αργότερα (Σεπτέμβριος 1907) από την δεύτερη ομάδα της πόλης "Sevilla Balompié". Μετά από διαφωνίες στο εσωτερικό της Σεβίλλης ΦΚ, μία νέα ομάδα προέκυψε, η Μπέτις ΦΚ. Το 1914, η Μπέτις ΦΚ συγχωνεύτηκε με την "Sevilla Balompié". Μετά την συγκεκριμένη συγχώνευση, η ομάδα πήρε νέα ονομασία: "Real Betis Balompié". Στις 8 Οκτωβρίου 1915, έλαβε χώρα το πρώτο ντέρμπι "Sevilla-Betis", το οποίο τελείωσε με την νίκη της Σεβίλλης με σκορ 4–3. Η Σεβίλλη αγωνίζεται στο Εστάδιο Ραμόν Σάντσεθ Πιθχουάν στη συνοικία "Barrio de Nervió", ενώ η Μπέτις εδρεύει στην "Heliópolis", στο νότιο τμήμα της πόλης, ενώ χρησιμοποιεί ως έδρα το Εστάδιο Μπενίτο Βιγιαμαρίν.
Αρτουά

Η [[σημαία]] της Κομητείας του Αρτουά
Το Αρτουά (ή Αρτεζιάν) είναι παλαιά επαρχία της βόρειας Γαλλίας. Τα εδάφη του εκτείνονταν σε απόσταση περίπου 4.000 τ.χλμ., ενώ πληθυσμό περίπου ενός εκατομμυρίου κατοίκων. Οι σημαντικότερες πόλεις του ήταν το Αρά (ολλανδικά: "Atrecht"), το Σαιν-Ωμέρ, η Λανς και η Μπετύν.
Η Πόλη του Μίσους

Η ταινία Η Πόλη του Μίσους (Πρωτότυπος Τίτλος The Ox-Bow Incident) είναι γουέστερν παραγωγής 1943, σε σκηνοθεσία Γουίλιαμ Γουέλμαν. Πρωταγωνιστες της ταινίας είναι οι Χένρι Φόντα, Ντέινα Άντριους, Άντονι Κουίν, Μαίρη Μπεθ Χιουζ, Γουίλιαμ Έιθ, Χάρι Μόργκαν και Τζέιν Ντάργουελ. Το σενάριο της ταινίας είναι βασισμένο στο ομώνυμο μυθιστόρημα του Γουόλτερ Βαν Τίλμπουργκ Κλαρκ, που κυκλοφόρησε το 1940. Η ταινία προτάθηκε για Όσκαρ Καλύτερης Ταινίας το 1943. Το 1998 η ταινία επελέγη από τη Βιβλιοθήκη του Αμερικάνικου Κογκρέσου ως τμήμα του Εθνικού Μητρώου Κινηματογράφου.
Ρεμί Γκαρντ

Ο Ρεμί Γκαρντ, (γαλλικά: "Rémi Garde", "​ʁemi ɡaʁd", 3 Απριλίου 1966) είναι πρώην Γάλλος διεθνής ποδοσφαιριστής, και νυν προπονητής, ο οποίος αγωνιζόταν στην θέση του αμυντικού. Φόρεσε την φανέλα της Εθνικής Γαλλίας 6 φορές, ενώ συμμετείχε στο Euro 1992.
Κασίμ Αμπνταλά

Ο Κασίμ Αμπνταλά Εμφοϊχάγια (γεννημένος στις 9 Απριλίου 1987 στην Μασσαλία) είναι ένας, γεννημένος στην Γαλλία, επαγγελματίας ποδοσφαιριστής από τα νησιά Κομόρες. Αυτό τον καιρό αγωνίζεται για λογαριασμό της ομάδας της Αζαξιό.
Ελί Μποπ

Ο Ελί Μποπ, γεννημένος στις 17 Μαρτίου 1955 στο Σαιν-Γκοντάν (Ωτ-Γκαρόν), είναι Γάλλος προπονητής, ο οποίος εργαζόταν ως τις 7 Δεκεμβρίου 2013 στην Ολιμπίκ Μαρσέιγ, οπότε και αποπέμφθηκε.
Νικολά Ν'Κουλού

Ο Νικολά Αλεξί Ζουλιό Ν'Κουλού Ν'Ντουμπενά (γεννημένος στις 27 Μαρτίου 1990), πιο συχνά αναφερόμενος ως Νικολά Ν'Κουλού, είναι ένας Καμερουνέζος ποδοσφαιριστής, ο οποίος αγωνίζεται αυτό τον καιρό με την ομάδα της Λιγκ 1, Ολιμπίκ Μαρσέιγ.
Τορπιλοβόλο-14

Το Τορπιλοβόλο-14 ήταν το τέταρτο του ιδίου τύπου ελληνικό πολεμικό πλοίο (τα άλλα ήταν τα: Τορπιλοβόλο-11, Τορπιλοβόλο-12, Τορπιλοβόλο-13, Τορπιλοβόλο-15, και Τορπιλοβόλο-16). Ναυπηγήθηκε το 1884-1885 στα γερμανικά ναυπηγεία Vulkan και ενετάγη στον Στόλο το 1885. Έλαβε μέρος στον πόλεμο του 1897. Μαζί με το «ΠΗΝΕΙΟΣ» αρχές Μαΐου του 1897 συνέλαβε το τουρκικό επίτακτο ΓΕΩΡΓΙΟΣ το οποίο μετέφερε στρατιώτες και πυρομαχικά το οποίο και κατασχέθηκε ως λεία πολέμου.

Το 1905 υπέστη μετασκευή στο εργοστάσιο "ΜακΝτούαλ και Βαρβούρ" στον Πειραιά. Προστέθηκε δεύτερος λέβητας και απέκτησε δεύτερη καπνοδόχο, ενώ αυξήθηκε η ταχύτης του και βελτιώθηκε ο οπλισμός του.

Στις 8 Νοεμβρίου 1912, με κυβερνήτη τον Υποπλοίαρχο Π. Αργυρόπουλο και Ύπαρχο τον Σημαιοφόρο Χρ. Κονιάλη βύθισε με τορπίλη μέσα στον όρμο των Κυδωνιών (Αϊβαλί) την τουρκική κανονιοφόρο ΤΡΑΒΖΟΝ.

Παροπλίσθηκε το 1919.
Ηρώον

To Ηρώον (αρχαία ελληνικά: ἡρῷον, πληθυντικός ἡρῷα) ήταν ιερό αφιερωμένο σε αρχαίο Έλληνα ή Ρωμαίο ήρωα, για την μνημόνευση ή τη λατρεία του ήρωα. Συχνά ανεγειρόταν πάνω από αυτό που θεωρούνταν ο τάφος ή το κενοτάφιό του.
Στάδιο Μεστάγια

Το Στάδιο Μεστάγια (ισπανικά: "Estadio de Mestalla") είναι γήπεδο στην Βαλένθια της Ισπανίας. Χτίστηκε το 1923 και τα εγκαίνια έγιναν στις 20 Μαΐου του ίδιου χρόνου. Το στάδιο έχει χωρητικότητα 55.000 θέσεων, γεγονός που το κατατάσσει ως το πέμπτο σε χωρητικότητα στάδιο στην Ισπανία. Είναι έδρα της Βαλένθια ΚΦ και είναι μία από τις πιο θερμές έδρες της Ευρώπης.
Διεθνής Οικονομική Εξεταστική Επιτροπή

Η Διεθνής Οικονομική Εξεταστική Επιτροπή (International Financial Commission of Inquiry) με σκοπό την εξέταση της οικονομικής κατάστασης της Ελλάδας δημιουργήθηκε το 1857 και λειτούργησε μέχρι το 1859, με μέλη τους εκπροσώπους της Αγγλίας, της Γαλλίας και της Ρωσίας, για να γνωμοδοτήσει για μέτρα που μπορούσε να λάβει η τότε κυβέρνηση για την αποπληρωμή του δανείου που πήρε η Ελλάδα το 1833 ως συνέπεια της στάσης που είχε κρατήσει η Ελλάδα κατά τον Πόλεμο της Κριμαίας.
Είμαστε Διεφθαρμένοι;

Η ταινία Είμαστε Διεφθαρμένοι; (Πρωτότυπος Τίτλος Elmer Gantry) είναι δράμα παραγωγής 1960, σε σκηνοθεσία Ρίτσαρντ Μπρουκς. Η ταινία αποτελεί κινηματογραφική μεταφορά του μυθιστορήματος του Σίνκλερ Λιούις "Elmer Gantry", το οποίο διασκεύασε για τη μεγάλη οθόνη ο ίδιος ο Μπρουκς. Πρωταγωνιστές της ταινίας είναι ο Μπαρτ Λάνκαστερ και η Τζιν Σίμονς. Η ταινία έλαβε 5 υποψηφιότητες για Όσκαρ, μεταξύ των οποίων και για Όσκαρ Καλύτερης Ταινίας και χάρισε στον Μπαρτ Λάνκαστερ το Όσκαρ Α' Ανδρικού Ρόλου και στη Σίρλεϊ Τζόουνς το Όσκαρ Β' Γυναικείου Ρόλου.
Στέλιος Ράμφος

Ο Στέλιος Ράμφος (Αθήνα, 1939) είναι Έλληνας φιλόσοφος και συγγραφέας. Έχει γράψει πάνω από 30 βιβλία και θεωρείται σημαντικός Έλληνας στοχαστής. Σπούδασε Νομικά στην Αθήνα, ακολουθώντας την ιδεολογία του μαρξισμού. Στη δεκαετία του 1960 σπούδασε φιλοσοφία στο Παρίσι, όπου ανακάλυψε την ελληνική φιλοσοφία και στη συνέχεια την πατερική φιλοσοφία και την ορθοδοξία. Δίδαξε στο πανεπιστήμιο του Παρισιού μέχρι το 1975, οπότε γύρισε στη Ελλάδα. Την δεκαετία του 1980 χαρακτηρίστηκε ως νεορθόδοξος, αλλά μετά τη δεκαετία του 1990 υποστήριξε τον εκσυγχρονισμό.
Όσκαρ Α΄ Ανδρικού Ρόλου

To Όσκαρ Α΄ Ανδρικού Ρόλου "(Academy Award for Best Actor)" είναι ένα από τα βραβεία Όσκαρ που απονέμονται ετησίως από την Αμερικανική Ακαδημία Κινηματογραφικών Τεχνών και Επιστημών. Το βραβείο απονέμεται προς αναγνώριση της εξαιρετικής ερμηνείας ενός ηθοποιού στο χώρο του κινηματογράφου. Μέχρι και το 1976 το βραβείο αποκαλούταν από την ακαδημία "Βραβείο Αξίας για Ανδρική Ερμηνεία", αν κι από τη γέννηση του θεσμού το 1929 χρησιμοποιόταν ευρέως ο όρος "Όσκαρ Καλύτερου Ηθοποιού" και κατ' επέκταση "Όσκαρ Α' Ανδρικού Ρόλου". Οι υποψηφιότητες γι' αυτό το βραβείο καθορίζονται αποκλειστικά από ηθοποιούς που είναι μέλη της Ακαδημίας, ενώ οι νικητές εκλέγονται από όλα τα μέλη της Ακαδημίας.
Σπυρίδων Ταβουλάρης

Ο Σπυρίδων Ταβουλάρης (Ζάκυνθος, 1839- Αθήνα, 1910) ήταν Έλληνας ηθοποιός και συνθιασάρχης, από τους πρωτοπόρους του αθηναϊκού θεάτρου, του 19ου αιώνα.
Σαγαλασσός

Η Σαγαλασσός είναι αρχαιολογική τοποθεσία στην νοτιοδυτική Τουρκία, περίπου 100 χιλιόμετρα βόρεια της Αττάλειας (τούρκικα: Antalya), και 30 χιλιόμετρα από το Μπουρντούρ και την Ισπάρτα (την αρχαία Σπάρτη της Μικράς Ασίας). Τα ερείπια της αρχαίας Σαγαλασσού βρίσκονται 7 χιλιόμετρα από στο Ağlasun (η αρχαία Αγαλασσός), στην επαρχία του Μπουρνούμ, στην δυτική μεριά της οροσειράς του Ταύρου (τούρκικα Toros), σε υψόμετρο 1450-1700 μέτρα. Εκτιμάται ότι ιδρύθηκε περί τα τέλη του 5ου π.Χ. αιώνα και εγκαταλήφθηκε περί τις αρχές του 13ου αιώνα. Στους Ρωμαϊκούς χρόνους η πόλη ήταν γνωστή ως η «πρώτη πόλη της Πισιδίας», μια περιοχή της δυτικής μεριάς του Ταύρου σήμερα γνωστή ως η Περιοχή των Τουρκικών Λιμνών. Υπήρξε από τις σημαντικότερες πόλεις της Πισιδίας ήδη από τους ελληνιστικούς χρόνους.

Οι αστική περιοχή ήταν απλωμένη σε διάφορα επίπεδα σε ένα υψόμετρο μεταξύ 1400 και 1600 μέτρων. Η πόλη κατάφερε να ανακάμψει μετά από μεγάλο σεισμό στις αρχές του 6ου αιώνα μ.Χ. , αλλά επιδημίες, έλλειψη νερού, έλλειψη ασφάλειας και σταθερότητας, ασταθής οικονομία και τελικά ένας δεύτερος καταστροφικός σεισμός περίπου στα μέσα του 7ου αιώνα μ.Χ., ανάγκασαν τους κατοίκους να εγκαταλείψουν την πόλη τους και να εγκατασταθούν στην πεδιάδα την εποχή των Σελτζουκιδών.

Το 1990 άρχισαν μεγάλης κλίμακας ανασκαφές υπό τη επίβλεψη του Marc Waelkens του Καθολικού Πανεπιστημίου της Λέουβεν. Στο φως ήρθε μεγάλος αριθμός κτηρίων, μνημείων και άλλων αρχαιολογικών ευρημάτων, που μαρτυρούν τη μνημειακή σημασία της ιστορίας της πόλης κατά την ελληνιστική, ρωμαϊκή, και βυζαντινή περίοδο.
Οι Υπέροχοι Άμπερσον

Η ταινία Οι Υπέροχοι Άμπερσον (Πρωτότυπος Τίτλος The Magnificent Ambersons) είναι δράμα παραγωγής 1942, σε σκηνοθεσία Όρσον Γουέλς. Πρωταγωνιστες της ταινίας είναι οι Τζόζεφ Κότεν, Ντολόρες Κοστέλο, Τιμ Χολτ, Άγκνες Μούρχεντ, Αν Μπάξτερ και Ρέι Κόλινς, ενώ ο Γουέλς αναλαμβάνει το ρόλο του αφηγητή. Το σενάριο της ταινίας είναι βασισμένο στο ομώνυμο μυθιστόρημα του Μπουθ Τάρκινγκτον, το οποίο διασκεύασε για τη μεγάλη οθόνη ο ίδιος ο Γουέλς. Η ταινία έλαβε τέσσερις υποψηφιότητες για βραβείο Όσκαρ, μεταξύ των οποίων και για Όσκαρ Καλύτερης Ταινίας. Το 1991 η ταινία χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών Αμερικής.
Δυτικό Γκοντάβαρι

Χάρτης νομών της [[Άντρα Πραντές]].
Ο Νομός Δυτικό Γκοντάβαρι είναι ένας από τους επιμέρους 23 νομούς - διοικητικές περιφέρειες - της ομόσπονδης πολιτείας Άντρα Πραντές της Ινδίας. Η συνολική του έκταση είναι 7.700 τ.χλμ (ή 3.000 τετρ. μίλια), και ο πληθυσμός του 3.934.782 κάτοικοι (2011). Βρίσκεται στο βόρειο-ανατολικό τμήμα της πολιτείας, στη περιφέρεια Άντρα, ΝΔ. του Ανατολικού Γκοντάβαρι και είναι παράλιος νομός στον οποίο περιλαμβάνεται το μεγάλο Δέλτα που σχηματίζουν οι ποταμοί Γκοντάβαρι και Κρίσνα μετά τις μεγάλες διώρυγες που έχουν κατασκευαστεί. Πρωτεύουσα του νομού είναι η Ελούρου, ή Ελάπουν, αποτελώντας έδρα και της μίας εκ των 2 επαρχιών του νομού. Το κλίμα είναι τροπικό. Κυρίαρχη γλώσσα είναι η Τελούγκου.

Το Δυτικό Γκοντάβαρι είναι ένας από τους πλέον αγροτικούς παραγωγικούς νομούς της πολιτείας. Περιλαμβάνει 2 επαρχίες (ζώνες), στις οποίες κατανέμονται 46 δημοτικά διαμερίσματα με 7 δήμους.
Σοφία Ταβουλάρη

Η Σοφία Ταβουλάρη (1843 - Αθήνα, 1916) ήταν Ελληνίδα ηθοποιός από τις πρωτοπόρους του αθηναϊκού θεάτρου, του 19ου αιώνα.
Ο Ασπροδόντης

Ο Ασπροδόντης είναι ένα μυθιστόρημα του Τζακ Λόντον. Αφηγείται τις περιπέτειες ενός μικρού λύκου που, από μικρό ακόμα κουτάβι, πλησίασε τους ανθρώπους, οι οποίοι του πρόσφεραν προστασία, ζεστασιά και τροφή. Σιγά-σιγά εγκαταλείπει τον κόσμο της άγριας φύσης και υποτάσσεται στους ανθρώπους (τους οποίους τους παρομοιάζει ως θεούς - παντοδύναμους, που ελέγχουν τα πάντα). Όμως, ακολουθούν πολλές περιπέτειες, υπάρχουν πολλοί εχθροί που τον επιτίθενται συνεχώς (πολλές φορές ακόμα και η αγέλη) και άνθρωποι που τον κακομεταχειρίζονται. Θα καταφέρει να ξεπεράσει όλα τα προβλήματα που τον περιτριγυρίζουν; Ιδού η απορία.


Κατηγορία:Μυθιστορήματα του Τζακ Λόντον
Κατηγορία:Μυθιστορήματα που έγιναν ταινίες
Η Ανταρσία του Κέιν

Η ταινία Η Ανταρσία του Κέιν (Πρωτότυπος Τίτλος The Caine Mutiny) είναι πολεμικό δράμα παραγωγής 1954, σε σκηνοθεσία Έντουαρντ Ντμίτρικ. Πρωταγωνιστές της ταινίας είναι οι Χάμφρεϊ Μπόγκαρτ, Χοσέ Φερρέρ, Βαν Τζόνσον και Φρεντ ΜακΜάρεϊ. Το σενάριο της ταινίας είναι βασισμένο στο ομώνυμο μυθιστόρημα του Χέρμαν Γουκ, το οποίο διασκεύασαν για τη μεγάλη οθόνη οι Στάνλεϊ Ρόμπερτς και Μάικλ Μπλάνκφορτ. Η ταινία έλαβε εφτά υποψηφιότητες για βραβείο Όσκαρ, μεταξύ των οποίων και για Όσκαρ Καλύτερης Ταινίας.
Πάνω Αρχιμανδρίτα

Η Πάνω Αρχιμανδρίτα είναι κοινότητα της επαρχίας Πάφου στην Κύπρο.